b"\n_START_ARTICLE_\nHerskermaktenes natur\n_START_PARAGRAPH_\nHerskermaktenes natur er et gnostisk skrift fra 200-tallet._NEWLINE_Verket er en gnostisk tolkning av den j\xc3\xb8disk-kristne skapelseshistorien fra f\xc3\xb8rste Mosebok kapittel 1-6, med vekt p\xc3\xa5 \xc3\xa5 rette opp de kristne \xc2\xabmisforst\xc3\xa5elsene\xc2\xbb. Selv om teksten har en anti-j\xc3\xb8disk tendens, forutsetter den god kjennskap til b\xc3\xa5de j\xc3\xb8diske skrifter og gnostisk tolkningstradisjon. Herskermaktenes natur er p\xc3\xa5 samme m\xc3\xa5te som Johannes' hemmelige bok preget av setianismen. Setianisme er en moderne samlebetegnelse p\xc3\xa5 en gruppe gnostiske skrifter fordi \xc2\xabAdam og Evas s\xc3\xb8nn Set der regnes som stamfar til gnostikernes \xc3\xa5ndelige slekt, og ogs\xc3\xa5 opptrer som frelser. Et annet fellestrekk er at mange av tekstene gir alternative tolkninger til F\xc3\xb8rste Mosebok.\xc2\xbb_NEWLINE_I tillegg til nytolkningen av skapelseshistorien inneholder skriftet en original historie om Norea, som skal v\xc3\xa6re Evas datter og Sets s\xc3\xb8ster, men som ikke er nevnt i f\xc3\xb8rste Mosebok. En kvinnelig heltinne er sjeldent i gnostiske tekster, men Norea opptrer ogs\xc3\xa5 i Nag Hammadi-skriftene Tanken p\xc3\xa5 Norea og Om verdens opprinnelse. \xc2\xabI Herskermaktenes natur \xc3\xb8nsker M\xc3\xb8rkets makter \xc3\xa5 voldta Norea for \xc3\xa5 f\xc3\xa5 makt over hennes \xc3\xa5ndelige sjel, men hun redder seg ved \xc3\xa5 rope opp til Gud. Engelen Eleleth kommer til henne, og han forteller henne om hvordan verden er blitt til, om den onde og dumme skaperguden og ikke minst om Noreas egen opprinnelse hos Faderen, den \xc3\xb8verste gud. \xc3\x85 erkjenne denne opprinnelsen er \xc3\xa5 innse sin ud\xc3\xb8delighet.\xc2\xbb_NEWLINE_Skriftet, som er en koptisk oversettelse av en gresk original, ble oppdaget i Codex II blant Nag Hammadi-skriftene i 1945. Teksten er gjengitt p\xc3\xa5 norsk i samlingen Gnostiske skrifter, 2002."